বাংলার ভোটে বিপুল বাজেট! ৫০০ কোটির বেশি খরচ করবে BJP!

ওয়েব ডেস্ক: বিহারের পর বিজেপির (BJP) টার্গেট যে বাংলা- তা কয়েকদিনে আগেই স্পষ্ট করে দিয়েছেন প্রধানমন্ত্রী নরেন্দ্র মোদি (Narendra Modi)। তাই ২০২৬ সালের বিধানসভা নির্বাচনকে (Assembly Election 2026) সামনে রেখেই শুরু হয়েছে বিজেপির ব্যাপক প্রস্তুতি। দলীয় সূত্রে জানা গিয়েছে, এবার নির্বাচনী প্রচার ও সাংগঠনিক কাজকর্মে ৫০০ কোটি টাকারও বেশি ব্যয় করার প্রাথমিক হিসেব তৈরি হয়েছে পদ্ম শিবিরের অন্দরে। যদিও দলের একাংশের মতে, বাস্তবে এই খরচ ১,০০০ কোটি টাকাও ছাড়িয়ে যেতে পারে।

দলের অন্দরের খবর, অর্থব্যয়ের স্বচ্ছতা ও নিয়ন্ত্রণ নিশ্চিত করতে দিল্লি নেতৃত্ব এবার সরাসরি নজরদারি চালাবে। নির্বাচনী সময়ে রাজ্যে থাকবেন কেন্দ্রীয় শিক্ষামন্ত্রী ধর্মেন্দ্র প্রধান। প্রচার ও সংগঠনের খরচ কোথায়, কীভাবে করা হবে—সবকিছুই তাঁর অনুমোদনসাপেক্ষ বলে খবর। এরই মধ্যে কেন্দ্রীয় মন্ত্রী ভূপেন্দ্র যাদব নির্বাচনী কমিটির প্রধান হিসেবে দায়িত্ব গ্রহণ করেছেন। সাংগঠনিক তদারকির দায়িত্বে রয়েছেন সুনীল বনশল, যিনি গত কয়েক বছর ধরে রাজ্য সংগঠনের মূল ভরসা।

আরও পড়ুন: ফের বেলাগাম আব্দুর রহিম বক্সী, কেন্দ্রীয় মন্ত্রীর কান কেটে নেওয়ার নিদান

বিজেপি যেসব ১৫৩টি আসনকে ‘জয়ের লক্ষ্য’ হিসেবে চিহ্নিত করেছে, সেগুলিতে ব্যয় ধরা হয়েছে প্রায় দ্বিগুণ। অর্থাৎ একটি আসনে ন্যূনতম ১ কোটি টাকা ধরলে লক্ষ্যভিত্তিক কেন্দ্রে খরচ দাঁড়াচ্ছে কয়েকশো কোটি টাকায়। দলীয় সূত্র বলছে, প্রধানমন্ত্রী নরেন্দ্র মোদির সভা, তাঁর সফর, হেলিকপ্টার ব্যবহার, পাঁচতারা হোটেলে থাকার ব্যয়—এসব খরচ আলাদা ভাবে দিল্লি বহন করে। ফলে রাজ্য সংগঠনের বাজেটের সঙ্গে এগুলো যোগ হচ্ছে না।

উল্লেখ্য, ২০২১ সালের বিধানসভা নির্বাচনে বিজেপি খরচ করেছিল ১০০ কোটি টাকার কিছু বেশি। সে তুলনায় ২০২৬-এ খরচ বাড়ছে কয়েক গুণ। কেন্দ্রীয় অর্থেই এই তহবিল আসে, বলে জানিয়েছে বিজেপির একাধিক অভ্যন্তরীণ সূত্র। তবে এত টাকা ঢালার পরেও কি ফল মিলবে? দলের অন্দরেই উঠছে এই প্রশ্নটা। কারণ ২০২১-এ বিপুল অর্থ খরচ করেও বিজেপি ক্ষমতা দখল করতে পারেনি। তাই এ বার বহুগুণ বেশি ব্যয় সত্ত্বেও জনসমর্থন কতটা অর্জন করতে পারবে, তা নিয়েই সংশয়ে রয়েছেন অনেক নেতা ও কর্মী।